मुंबई, महानगर की मेट्रो परियोजना के विकास के लिए चीन की न्यू डेवलपमेंट बैंक (एनडीबी) ने 1 हजार 562 करोड़ रुपए का कर्ज देने की अनुमति दी है। यह जानकारी बैंक के उपाध्यक्ष तथा चीफ ऑपरेटींग ऑफिसर झीआन हू ने मुख्यमंत्री देवेंद्र फडणवीस को मंगलवार को दी।
धनराशि का उपयोग मुंबई मेट्रो के 2 ए, 2 बी और मेट्रो 7 परियोजना के निर्माण के लिए
बैंक के एक प्रतिनिधि मंडल ने मुख्यमंत्री फडणवीस से वर्षा निवास स्थान पर मुलाकात की। इस कर्ज की धनराशि का उपयोग मुंबई मेट्रो के 2 ए, 2 बी और मेट्रो 7 परियोजना के निर्माण के लिए किया जाएगा। इस दौरान एमएमआरडीए की ओर से बैंक को नियोजित मेट्रो की 8, 10, 11 और 12 परियोजना के लिए लगभग ग्यारह हजार करोड़ रुपए का विकास कर्ज का प्रस्ताव भी दिया गया। बैंक द्वारा मंजूर किए इस विकास कर्ज से मेट्रो की 2 ए, 2 बी और मेट्रो 7 इन परियोजनाओं के कार्यान्वयन के लिए बिजली आपूर्ति, जैसी बुनियादी सुविधाएं विकसित की जाएगी।
मुख्यमंत्री फडणवीस ने कहा कि न्यू डेवलपमेंट बैंक का सहयोग मुंबई के मेट्रो और महत्त्वाकांक्षी यात्री सुविधा क्षेत्र के विकास में महत्वपूर्ण साबित होगा। मुंबई मेट्रो की विभिन्न विकास परियोजनाओं को इससे गति भी मिलेगी।